Yura dövrü parkı (film)

Yura dövrü parkı – 1993-cü ildə Stiven Spilberqin rejissorluğu ilə çəkilmiş fantastik və macəra janrında film. Film klonlaşdırılmış dinozavrların yer aldığı bir əyləncə parkında baş verən faciəvi hadisələri və insanların bu vəziyyətdən qurtulmaq üçün verdikləri mübarizəni təsvir edir. Maykl Kraytonun eyniadlı romanı əsasında çəkilmiş film elmi fantastika janrında inqilab yaratmışdır.

 Süjeti 
Film dinozavrların yaşadığı dövrə aid tapılmış ağcaqanad qalıqları üzərində aparılan elmi təcrübələrdən bəhs edir. Milyarder Con Hemmond və onun rəhbərlik etdiyi alimlər bu ağcaqanadların qanından dinozavr DNT-sini əldə edərək, 65 milyon il əvvəl məhv olmuş bu canlıları yenidən yaradırlar. Dinozavrlar Kosta Rika sahillərindəki xüsusi adada, elektrik hasarlarla əhatə olunmuş bir əyləncə parkında saxlanılır.

Hemmond parkın təhlükəsizliyini və işləkliyini yoxlamaq üçün bir qrup alim və mütəxəssisi adaya dəvət edir. Lakin təhlükəsizlik sisteminin sıradan çıxması nəticəsində dinozavrlar sərbəst qalır və ada bir kabusa çevrilir. İnsanlar, bu nəhəng və təhlükəli canlılardan qaçaraq həyatlarını xilas etməyə çalışırlar.

 Rollarda 
 Sem Nill – Dr. Alan Qrant
 Laura Dern – Dr. Elli Setller
 Ceff Qoldblam – Dr. Ayan Malkolm
 Riçard Attenboro – Con Hammond
 Bob Pek – Robert Maldon
 Martin Ferrero – Donald Cennaro
 Cozef Mazzello – Tim Merfi
 Ariana Riçards – Lex Merfi
 Semyuel L. Cekson – Rey Arnold
 B. D. Vonq – Dr. Henri Vu
 Veyn Nayt – Dennis Nedri
 Migel Sandoval – Xuanito Rostanyo
 Kameron Tor – Lyuis Docson

 İstehsalı 
Film üzərində iş əvvəlcə müxtəlif studiyalar arasında dəyişmişdir. Layihə əvvəlcə "Warner Bros." şirkətinə aid idi və Tim Börton rejissor kimi nəzərdə tutulmuşdu. Daha sonra "Sony Pictures Entertainment" və "20th Century Fox" layihəni nəzərdən keçirmiş, lakin çəkilişlər baş tutmamışdı.DVD Production Notes

Nəhayət, Stiven Spilberq "Universal Studios" ilə razılaşaraq filmi reallaşdırdı. Əvvəlcə dinozavrların yalnız "dayanan hərəkat" texnologiyası ilə çəkiləcəyi düşünülmüşdü, lakin Sten Vinstonun rəhbərlik etdiyi xüsusi effektlər komandası və kompüter qrafikası texnologiyası filmin "canlı hərəkət" şəklində çəkilməsini mümkün etdi. Bu, vizual effektlər sahəsində bir inqilab idi.

 Mükafatlar 
Film bir çox mükafatlara layiq görülmüşdür, o cümlədən:

 Oskar mükafatları:
 Ən yaxşı vizual effektlər
 Ən yaxşı musiqi montajı
 Ən yaxşı səs effekti
 Hüqo mükafatı:
 Ən yaxşı dram əsəri
 Saturn mükafatları:
 Ən yaxşı rejissorluq
 Ən yaxşı xüsusi effektlər
 Ən yaxşı elmi fantastika filmi
 BAFTA mükafatları:
 Ən yaxşı vizual effektlər

 Qazancı 
Film böyük kommersiya uğuru əldə etmişdir. İlk həftəsonunda 47 milyon dollar, ilk həftəsində isə 81 milyon dollar gəlir əldə etmişdir. Ümumilikdə film 915 milyon dollar gəlir əldə edərək, uzun müddət dünya miqyasında ən çox gəlir gətirən film olmuşdur. Bu rekord yalnız 1997-ci ildə Ceyms Kemeronun "Titanik" filmi tərəfindən qırılmışdır. 

 İstinadlar 

Kateqoriya:Stiven Spilberqin filmləri
Kateqoriya:1993-cü ilin filmləri
Kateqoriya:Montana haqqında filmlər
Kateqoriya:ABŞ-nin təqib filmləri
Kateqoriya:ABŞ-nin elmi-fantastik macəra filmləri
Kateqoriya:ABŞ-nin elmi-fantastika triller filmləri
Kateqoriya:ABŞ-nin bədheybət filmləri
Kateqoriya:Universal Pictures filmləri